SIRI ออกหุ้นกู้ 6 พันลบ. ชูดบ. 3.80% ลุยขาย “รายย่อย – กองทุน” 24 – 26 ส.ค.นี้
SIRI ออกหุ้นกู้ 6 พันลบ. อายุ 3 ปี 6 เดือน ครบกำหนดไถ่ถอนปี พ.ศ.2568 ดอกเบี้ย 3.80% ต่อปี ลุยขาย “รายย่อย - กองทุน” 24 – 26 ส.ค.นี้ เล็งนำเงินที่ได้ไปชำระคืนหุ้นกู้ที่จะครบกำหนดไถ่ถอนและเป็นเงินทุนหมุนเวียนธุรกิจ
6 ส.ค. 2564

บริษัท แสนสิริ จำกัด (มหาชน) หรือ SIRI ได้ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ไม่มีประกันของบริษัท ครั้งที่ 4/2564 มูลค่าไม่เกิน 6,000 ล้านบาท แบ่งเป็นจำนวนเสนอขายไม่เกิน 4,000 ล้านบาท และหุ้นกู้สำรองเพิ่มเติมไม่เกิน 2,000 ล้านบาท
สำหรับหุ้นกู้ดังกล่าวมีอายุ 3 ปี 6 เดือน ครบกำหนดไถ่ถอนปี พ.ศ.2568 อัตราดอกเบี้ยคงที่ 3.80% ต่อปี จ่ายดอกเบี้ยทุก 3 เดือนตลอดอายุหุ้นกู้ โดยจะเสนอขายให้กับผู้ลงทุนทั่วไป และ/หรือ ผู้ลงทุนสถาบัน ระหว่างวันที่ 24 – 26 ส.ค. 2564
ทั้งนี้ ผู้จำหน่ายหุ้นกู้ให้แก่ผู้ลงทุนทั่วไป ได้แก่ ธนาคารกรุงเทพ จำกัด (มหาชน) หรือ BBL, ธนาคารกรุงไทย จำกัด (มหาชน) หรือ KTB, ธนาคารกสิกรไทย จำกัด (มหาชน) หรือ KBANK, ธนาคารไทยพาณิชย์ จำกัด (มหาชน) หรือ SCB, ธนาคาร ซีไอเอ็มบี ไทย จำกัด (มหาชน) หรือ CIMBT, บล.เกียรตินาคินภัทร, บล.เอเซีย พลัส, บล.กรุงไทย ซีมิโก้ และ บล.ฟินันเซีย ไซรัส ส่วนผู้เสนอขายหุ้นกู้ต่อผู้ลงทุนสถาบัน และ/หรือ ผู้ลงทุนรายใหญ่ ได้แก่ ธนาคารทหารไทยธนชาต จำกัด (มหาชน) หรือ TTB
นอกจากนี้บริษัท ทริสเรทติ้ง จำกัด จัดอันดับความน่าเชื่อถือของหุ้นกู้ “BBB+” แนวโน้มอันดับเครดิต “Stable” เมื่อวันที่ 7 ก.ค.64
อย่างไรก็ดีบริษัทฯมีวัตถุประสงค์ที่จะนำเงินที่ได้จากการเสนอขายหุ้นในครั้งนี้ ไปชำระคืนหุ้นกู้ที่จะครบกำหนดไถ่ถอนในเดือน ส.ค. 2564 จำนวน 5,000 ล้านบาท และใช้เป็นเงินทุนหมุนเวียนในการดำเนินธุรกิจอีก 1,000 ล้านบาทภายใน 1 – 2 ปีนับแต่วันออกหุ้นกู้
 